《缙云霁发由东渡历荆坑交青木合桃花诸岭午抵却金馆》
清代·张若采

一径入苍烟，寒光随变灭。流云似奔马，练影不可绁。

支筇逞腰似，路竞猿猱捷。天风激飞泉，乱洒晴空雪。

阳崿春英敷，幽厓阴翠结。远势上愈工，奇情浩难诘。

不知心赏疲，反讶目营拙。大手孰开山，竟为我辈设。

何必阆风巅，兹游已冠绝。

作者简介：张若采，字谷漪，号子白，娄县人。乾隆庚戌进士，官镇番知县。有《梅屋诗钞》。